Kaare Dybvad Bek (S), 2025-01-09:
Tak for det, formand.
Det er jo vores fjerde ordstyrer her i dag; så mange og lange gode debatter har vi her i Folketingssalen om udlændingepolitik.
Jeg vil også gerne sige en særlig tak til Dansk Folkeparti for at fremsætte det her beslutningsforslag.
Jeg skal nok komme til det med det særlige i slutningen af min tale, men jeg vil bare sige, at jeg synes, det er et enormt vigtigt emne.
Til at starte med vil jeg gerne slå fast, at religiøst polygami, altså at man går og gifter sig med mange forskellige, herunder islamisk polygami, ikke er noget, som hører hjemme her i landet.
Det er uacceptabelt.
Det er en middelalderlig praksis, som ikke er forenelig med danske principper om ligeværd og ligestilling.
Der er ikke noget ligestillet over, at mænd har mulighed for at nægte at lade sig skille og dermed fastholde en kvinde i et ægteskab, som hun ikke ønsker at være en del af, og så samtidig kan gå ud og finde sig en ekstra ny kone.
En sådan kvindeundertrykkende praksis burde efter min mening være forladt for længst.
Det er vigtigt, at vi støtter de kvinder, der er fanget i en middelalderlig ægteskabs- og kønsopfattelse, og det er vigtigt, at vi sikrer en koordineret indsats.
Det var bl.a. derfor, vi i februar sidste år, åbnede Nationalt Center mod Æresrelaterede Konflikter, som skal samle og forebygge indsatsen mod negativ social kontrol og æresrelaterede konflikter, ligesom vi sidste år besluttede i regeringen, at Kommissionen for den glemte kvindekamp skulle genoptage sit arbejde, og her i starten af 2025 kommer den med sine anbefalinger til, hvordan piger og kvinder fra indvandrermiljøer bedre kan understøttes i muligheden for at skabe og bestemme over deres eget liv.
Senest har vi så spillet ud med forbuddet mod fætter-kusine-ægteskaber, som vi også ved er en udfordring i mange af de her minoritetsmiljøer.
Det er alt sammen vigtige skridt for at gøre op med negativ social kontrol, og religiøs polygami er jo et af de områder, hvor der er flere redskaber, som skal i brug.
Derfor vil jeg også sige, at arbejdet ikke er slut.
Vi har i regeringen besluttet os for at nedsætte en tværministeriel arbejdsgruppe, som bl.a. skal afdække muligheden for, hvordan man kan forbyde religiøse polygame ægteskaber.
Dermed vil jeg også sige, at vi jo ikke kan støtte beslutningsforslaget, og det er mere på grund af ting af teknisk karakter, fordi vi ikke forestiller os, at vi kan nå at have et lovforslag klar i den her samling, men vi er sådan set enige i, at det skal konkretiseres, hvordan man kan forbyde de her ægteskaber.
Det er det, som vi har samlet en række ministerier for at kunne gøre.
Jeg har også fulgt den debat, der har været med bl.a. islamforskerne Jesper Pedersen og Niels Valdemar Vinding.
Men jeg tror også bare, det er vigtigt at sige – inden det forudsigelige kommer, som er, at regeringens løsninger kommer for sent og er for dårlige, og at det går for langsomt – at der er blevet lavet mange tiltag igennem årene, bl.a. på det her område, hvor man har ændret paragraffer, som så har vist sig at være virkningsløse, eller hvor det har vist sig, at det har været enormt svært at sanktionere folk.
Og jeg tror, der er noget betimeligt i, at vi nu på tværs af de ministerier, der har en aktie i det her – det er Social- og Boligministeriet, Udlændinge- og Integrationsministeriet, Justitsministeriet og andre – forsøger at finde den konkrete løsning, som kan gøre, at vi kan frigøre de her kvinder fra den her type af undertrykkende ægteskaber.
Så med de ord vil jeg også sige, at jeg håber, vi kan finde frem til en form for samlet beretningstekst mellem forslagsstillerne, regeringspartierne og andre, som ligger på samme linje.
Jeg tror sådan set ikke, vi er så uenige, men mit budskab ind i debatten skal i hvert fald være, at det er enormt vigtigt, at vi så også, når vi gør det den her gang, finder noget, som rent faktisk kan stoppe den her praksis.
For det er jo det, som alle partier i Folketinget, så vidt jeg ved, er interesseret i skal ske.
Tak for ordet.